2. ปัจจัยความเสี่ยง

ความเสี่ยงอันเกิดจากการพึ่งพาลูกค้ารายใหญ่

บริษัทมีลูกค้ารายใหญ่ 4 ราย ได้แก่ บริษัท สหพัฒนพิบูล จำกัด (มหาชน) บริษัท ไลอ้อน
(ประเทศไทย) จำกัด บริษัท คาราบาวตะวันแดง จำกัด และ สยามซีเมนต์กรุ๊ป
ซึ่งมีสัดส่วนรวมทั้งหมดเป็น 45.7 % ของรายได้ทั้งหมด

ในสภาวะการแข่งขันปัจจุบัน
บริษัทมีโอกาสสูญเสียลูกค้าหรือสูญเสียรายได้บางส่วนจากลูกค้าเหล่านี้ซึ่งอาจจะกระทบต่อผลการดำเนินงานและรายได้ของบริษัท

อย่างไรก็ตาม บริษัทยังคงมุ่งมั่นในการติดต่อเข้าเสนองานเพื่อให้บริการแก่ลูกค้ารายใหม่ ๆ
รวมทั้งพัฒนาคุณภาพของงานและการให้บริการต่อลูกค้าอย่างต่อเนื่องบริษัทเชื่อมั่นว่าลูกค้ารายใหญ่ทั้ง
4 รายดังกล่าวข้างต้นซึ่งเป็นลูกค้าของบริษัทมานานกว่า 10 ปี และลูกค้ารายอื่นๆ
จะยังคงให้ความไว้วางใจและใช้บริการของบริษัทต่อไปในอนาคต

ความเสี่ยงอันเกิดจากความไม่แน่นอนของสภาวะเศรษฐกิจ

ในปีที่ผ่านมาต้องยอมรับว่าทั่วโลกเองก็ได้รับผลกระทบจากภัยที่ไม่คาดคิดจากธรรมชาติ
ไม่ว่าจะเป็นเหตุการณ์สึนามิในญี่ปุ่นที่ส่งผลเป็นวงกว้าง
โดยเฉพาะการส่งออกของอุตสาหกรรมรถยนต์ ซึ่งเป็นหนึ่งในอุตสาหกรรมหลักของญี่ปุ่น
ประเทศไทยก็เจอมหาอุทกภัยครั้งร้ายแรงในประวัติศาสตร์ ส่งผลกระทบกว่า 65 จังหวัด
ประชากรได้รับความเดือดร้อนกว่า 13 ล้านคน
มูลค่าความเสียหายทั้งภาคเกษตรกรรมและอุตสาหกรรมสูงถึงประมาณ 1.44 ล้านล้านบาท (
ประเมินโดยธนาคารโลก
และได้รับการจัดอันดับเป็นประเทศที่ได้รับความเสียหายจากภัยภิบัติเป็นอันดับ 4 ของโลกในปี 2554
) ส่งผลให้ลูกค้าบางรายต้องชะลอหรือลดงบประมาณในการทำโฆษณาประชาสัมพันธ์
อันเนื่องมาจากการหยุดชะงักของผลิตภัณฑ์และสินค้าต่าง ๆ
ที่ต้องลดปริมาณการผลิตด้วยสาเหตุจากน้ำท่วมโรงงานและการชะลอการจับจ่ายของผู้บริโภค
ที่ต้องเลือกอุปโภคบริโภคกับสิ่งที่จำเป็นก่อน ปัจจัยต่าง
ๆนี้จึงส่งผลกระทบต่อเนื่องมาถึงรายได้ของบริษัทที่ลดลงจากเป้าหมายเดิมที่ตั้งไว้

ความเสี่ยงอันเกิดจากการหาบุคลากรที่มีความชำนาญเฉพาะด้าน 

ทรัพยากรบุคคลคือปัจจัยหลักของธุรกิจโฆษณา ความเป็นมืออาชีพที่สะท้อนได้จากผลงานที่สร้างสรรค์
ต้องมีบุคลากรที่มีความชำนาญและความสามารถเป็นพิเศษทางด้านความคิดสร้างสรรค์
ด้านการวางแผนกลยุทธ์การสื่อสาร ให้สอดคล้องกับแผนการตลาดของลูกค้า
การมีทีมผู้เชี่ยวชาญในการบริหารงานลูกค้า ทีมการผลิตรวมทั้งทีมสนับสนุนที่มีประสิทธิภาพ
เพื่อให้แผนงานทั้งหมดผลิตออกมาอย่างมีคุณภาพที่โดดเด่น ทันสมัยตลอดเวลา
รองรับกับการสื่อสารยุคใหม่
การให้การอบรมและพัฒนาศักยภาพของทีมงานในทุกแผนกและทุกระดับจึงเป็นสิ่งที่บริษัทตระหนักอยู่เสมอ
และจัดให้มีอย่างต่อเนื่องตลอดปี
เพื่อเสริมสร้างขีดความสามารถและพัฒนาให้เกิดศักยภาพตลอดเวลา

บริษัทได้มีการทบทวนเปรียบเทียบผลตอบแทนและสวัสดิการพนักงานทั้งภายในและกับคู่แข่งรวมถึง
การจัดกิจกรรมสันทนาการภายในบริษัทอย่างต่อเนื่อง
อีกทั้งยังมีการสำรวจความคิดเห็นและความพึงพอใจของพนักงานอย่างสม่ำเสมอเพื่อให้มั่นใจว่า
พนักงานทำงานอย่างมีความสุขและได้รับผลตอบแทนอย่างเหมาะสม

ความเสี่ยงอันเกิดจากการเปลี่ยนแปลงนโยบายของลูกค้าในระดับโลกและภูมิภาค

ในปัจจุบัน ลูกค้าระดับโลกและภูมิภาค มีแนวโน้มที่จะใช้เครือข่ายบริษัทโฆษณาเดียวกัน
ทั้งนี้เพื่อให้การสื่อสารในทุกประเทศมีทิศทางเดียวกัน
อีกทั้งยังเป็นการง่ายต่อการติดต่อและร่วมมือภายในเครือข่ายบริษัทโฆษณานั้น ๆ โดยการที่บริษัท
ทำสัญญาทางการค้ากับดีดีบี เวิลด์ไวด์ นั้น
ทำให้บริษัทมีลูกค้าในระดับโลกและระดับภูมิภาคเพิ่มมากขึ้น
อย่างไรก็ตามถ้าหากลูกค้าในระดับโลกหรือภูมิภาค มีนโยบายเลิกสัญญากับบริษัทในเครือข่าย
ดีดีบีทั้งหมด จะส่งผลกระทบทำให้บริษัท สูญเสียรายได้ลงอย่างหลีกเลี่ยงไม่ได้

ความเสี่ยงจากการลงทุน

บริษัทร่วมลงทุนในกิจการของบริษัทในกลุ่มที่ดำเนินธุรกิจประเภทเดียวกัน
รวมทั้งกระจายไปในธุรกิจอื่นที่เกี่ยวเนื่องกัน
หรือเอื้อประโยชน์ต่อกันซึ่งเป็นการลงทุนเพื่อกระจายความเสี่ยงของบริษัท
ถึงแม้โครงสร้างการถือหุ้นในบางบริษัทที่ร่วมลงทุนจะถือหุ้นในลักษณะไขว้กันหรือย้อนกลับกัน
แต่บริษัทก็ไม่มีอำนาจควบคุมกิจการในบริษัทที่ลงทุน
การบริหารงานของบริษัทดังกล่าวขึ้นอยู่กับคณะกรรมการของแต่ละบริษัท
ในการบริหารและการตัดสินใจ

บริษัทได้รับผลตอบแทนจากการลงทุนในรูปของเงินปันผล กรณีบริษัทใดประสบผลขาดทุน
บริษัทมีการตั้งค่าเผื่อผลขาดทุนจากการด้อยค่าในเงินลงทุนไว้ในงบกำไรขาดทุนของบริษัท

ความเสี่ยงด้านการให้สินเชื่อ

บริษัทมีนโยบายการให้สินเชื่ออย่างระมัดระวังโดยมีการทำสัญญาหรือเอกสารรับรองในการให้สินเชื่อต่างๆ
อีกทั้งยังมีการติดตามการชำระเงินของลูกหนี้การค้าอย่างใกล้ชิดจึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็บหนี้